《十八盘》
清代·吴泰来

苍崖破天根，壁立生万象。丹梯垂铁锁，猿鸟不敢傍。

天阙郁嵯峨，风云日摩荡。仰穿但壁削，俯视惊漭瀁。

孤松倒千寻，夭矫忽奔放。飞泉劈阴崖，石角皆怒向。

凌虚步弥局，造极神乃王。冥思真宰理，雕镂穷异状。

遐哉七十君，灵迹空想像。云亭尚崔嵬，简册应沦丧。

吾将采琼蕤，高卧观叠嶂。

作者简介：（?—1788）江苏长洲人，字企晋，号竹屿。乾隆二十五年进士，召试赐内阁中书。乞病归，筑遂初园于木渎。藏书多宋元善本。后应毕沅聘，主关中及大梁书院。有《净名轩集》、《砚山堂集》。